

ข่าวประชาสัมพันธ์

7 พฤษภาคม 2567

**บสย. ร่วมงานสัมมนา 2023 TQA Winner Conference**

**เผยวิสัยทัศน์การบริหารสู่ความเป็นเลิศ**

**เดินหน้า “เปลี่ยนผ่านองค์กรสู่ Digital Transformation”**

**นายสิทธิกร ดิเรกสุนทร** กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เข้าร่วมงานสัมมนา  **2023 TQA Winner Conference: Leadership Challenges in Business Excellence** จัดโดยสำนักงานรางวัลคุณภาพแห่งชาติ สถาบันเพิ่มผลผลิตแห่งชาติ พร้อมกล่าวบรรยายในหัวข้อ **“การเปลี่ยนผ่านองค์กรสู่ Digital Transformation”** ณ ห้องวอเตอร์เกทบอลรูม โรงแรม อมารี กรุงเทพฯ เมื่อวันที่ 3 พฤษภาคม 2567 โดย บสย. เป็นหนึ่งในองค์กรที่ได้รับ**รางวัลการบริหารสู่ความเป็นเลิศ** **(Thailand Quality Class : TQC 2023)** สะท้อนความเป็นองค์กรต้นแบบระดับประเทศ ที่ให้ความสำคัญกับระบบบริหารจัดการองค์กรที่เป็นเลิศเพื่อพัฒนาขีดความสามารถในการแข่งขันทางธุรกิจ ทัดเทียมระดับมาตรฐานสากล

**นายสิทธิกร** กล่าวว่า ในช่วง 2 ปีที่ผ่านมา สถาบันการเงินต่างต้องเร่งปรับตัวเป็น Digital Banking เพื่อรองรับกับการเปลี่ยนแปลงอย่างรวดเร็วของดิจิทัลและพฤติกรรมของลูกค้า (Digital Disruption) เช่นเดียวกับ บสย. ที่เป็นองค์กรกลุ่มสถาบันการเงินซึ่งมีภารกิจหลักคือค้ำประกันสินเชื่อ ได้มีการปรับตัวเพื่อรองรับต่อสภาพแวดล้อมทางธุรกิจที่มีการเปลี่ยนแปลง เริ่มจากปรับวิสัยทัศน์ เป็นศูนย์กลางเชื่อมโยงเงินทุนและโอกาสให้แก่ SMEs เพื่อการเติบโตอย่างยั่งยืน **SMEs Digital Gateway** ที่มุ่งเน้นนำดิจิทัลเทคโนโลยีมาพัฒนาและเชื่อมโยงการดำเนินงาน ควบคู่กับการเสริมสร้างวัฒนธรรม **TCG FAST & FIRST** รวดเร็ว รอบคอบ ที่หนึ่งในใจ SMEs โดยการปรับตัวของ บสย. นั้น ได้ดำเนินการอย่างเป็นระบบตามหลักการของ TQA รวมถึงได้นำข้อมูลที่เป็นประโยชน์อย่างยิ่งจากรายงานป้อนกลับ (Feedback Report) มาใช้ในการปรับปรุงและพัฒนา

บสย. ได้วางตำแหน่งองค์กรในแต่ละระยะ โดยตำแหน่งองค์กรที่ต้องการเป็นในปัจจุบันคือการเป็น **Credit Enhancer** เพื่อเพิ่มโอกาสการเข้าถึงแหล่งทุนให้ผู้ประกอบการ SMEs ที่มุ่งปรับเปลี่ยนองค์กรสู่เป้าหมาย SMEs Digital Gateway บสย. ได้ดำเนินการตามกลยุทธ์ 3Nคือ New Culture ที่ปรับภายในองค์กรจากวัฒนธรรมการทำงานแบบเดิมมาสู่การทำงานที่มีเทคโนโลยีเป็นตัวช่วย New Engine ที่มุ่งพัฒนาผลิตภัณฑ์บริการใหม่เพื่อตอบโจทย์ความต้องการลูกค้า และ New Business Model ที่มีรูปแบบธุรกิจใหม่ตอบโจทย์ความต้องการของลูกค้า ควบคู่กับการดำเนินงานตามนโยบาย4P 1D ที่มีการพัฒนาผลิตภัณฑ์ตรงความต้องการลูกค้า (Product) เสริมสร้างพันธมิตร (Partnership) มุ่งการให้บริการลูกค้าผ่านช่องทาง Digital Platform ที่ได้ให้บริการผ่าน LINE OA @tcgfirst ซึ่งตอบโจทย์ต่อพฤติกรรมของลูกค้าให้สามารถเข้าถึงบริการ บสย. ได้อย่างง่ายดาย และ บสย. ตระหนักถึงการดำเนินงานที่ใส่ใจต่อสิ่งแวดล้อม (Planet) โดยออกผลิตภัณฑ์เพื่อส่งเสริมลูกค้ากลุ่มธุรกิจสีเขียว และได้ออกมาตรการ “บสย. พร้อมช่วย” ในการบริหารจัดการลูกหนี้อย่างมีประสิทธิภาพ (Debt Collection & Management)

 สำหรับผลสำเร็จในการเพิ่มโอกาสการเข้าถึงแหล่งทุนให้ผู้ประกอบการ SMEs เห็นได้จากปริมาณการเพิ่มขึ้นอย่างก้าวกระโดดของผู้ประกอบการ SMEs ที่ได้รับการค้ำประกันเพื่อช่วยเหลือให้ได้รับสินเชื่อ ปริมาณ SMEs ที่ได้รับการปรับโครงสร้างหนี้ ปริมาณการใช้บริการให้คำปรึกษาผ่าน ศูนย์ที่ปรึกษาทางการเงิน บสย. F.A. Center รวมถึงปริมาณการใช้บริการผ่าน LINE OA @tcgfirst

ภายใต้การเปลี่ยนผ่านองค์กรสู่ Digital Transformation บสย. ได้ดำเนินการโดยใช้เครื่องมือ 5 เมกะเทรนด์ หรือ 5D **ได้แก่**

**1. Digital & Financial Literacy คือ การให้ความรู้ทางการเงิน**และด้านเทคโนโลยี Digital ผ่านศูนย์ที่ปรึกษาทางการเงิน SMEs หรือ บสย. F.A. Center เพื่อไปประยุกต์ใช้ในการดำเนินธุรกิจ

**2. Digital Wallet กระแสที่ได้รับการตอบรับจากผู้บริโภคเป็นอย่างดี** การโอนเงิน จ่ายเงินผ่าน Wallet ถือเป็น Auto Pilot ที่ต่อยอดการทำธุรกรรมอื่นให้กับภาคธุรกิจและผู้ประกอบการ SMEs

**3. Digital Lending** เป็น Platform Online การให้บริการขอสินเชื่อ เพิ่มโอกาสการเข้าถึงแหล่งเงินทุนทำให้ผู้ประกอบการสามารถเข้าถึงแหล่งเงินได้ง่ายและเหมาะสม ไม่ต้องไปกู้นอกระบบ

**4. Digital Credit Guarantee การค้ำประกันสินเชื่อ** ในการสร้างความรู้ความเข้าใจให้ผู้ประกอบการใหม่ และนำพาไปสู่การขอสินเชื่อที่ถูกต้อง และหาทางออกที่เหมาะสมเมื่อธุรกิจเริ่มมีปัญหา

**5. D ต่อสิ่งแวดล้อม มุ่งเน้นและให้ความสำคัญกับแนวทางการพัฒนาอย่างยั่งยืน** สู่ Net Zero ภายใต้ BCG Model (BIO-Circular-Green Economy) สอดคล้องกับผู้บริโภคที่แสวงหาสินค้าเพื่อสิ่งแวดล้อมมากขึ้น

แม้ว่าปัจจุบัน บสย. ได้ให้ความช่วยเหลือเพื่อส่งเสริมให้ผู้ประกอบการ SMEs เข้าถึงแหล่งทุนแล้วมากกว่า 8 แสนราย แต่ด้วยผู้ประกอบการ SMEs ไทยในระบบที่มีมากกว่า 3 ล้านราย และยังมีผู้ประกอบการ SMEs นอกระบบอีกจำนวนหนึ่ง จึงเป็นโจทย์ที่ท้าทายของ บสย. ในการปรับเพิ่มประสิทธิภาพองค์กรเพื่อให้บริการช่วยเหลือผู้ประกอบการ SMEs ไทยได้มากขึ้น ในก้าวต่อไปของ บสย. ได้มุ่งสู่การ **Credit Mediator** ตัวกลางเชื่อมโยง SMEs ให้สามารถเข้าถึงแหล่งเงินทุนได้สะดวก และรวดเร็วขึ้นผ่านระบบ Online ที่มีการปรับโมเดลสำนักงานเขตทั่วประเทศ (Branch Reformat) สู่การเป็นศูนย์ที่ปรึกษาทางการเงิน SMEs (บสย. F.A. Center) โดยใช้ TCG Learning Center เป็นโมเดลต้นแบบในการพัฒนา

งานสัมมนา 2023 TQA Winner Conference ถือเป็นเวทีแลกเปลี่ยนประสบการณ์และแนวทางปฏิบัติที่ดีที่สุดในการเผชิญและฟันฝ่าอุปสรรคต่าง ๆ ไปสู่ความสำเร็จอย่างยั่งยืนการจัดงานในครั้งนี้ มุ่งเน้นให้ผู้เข้าร่วมกิจกรรมทุกท่าน ได้เรียนรู้จากองค์กรชั้นนำที่ประสบความสำเร็จตามเส้นทางรางวัลคุณภาพแห่งชาติ ในการบริหารจัดการ การปรับตัว สร้างความยืดหยุ่น การบริหารจัดการความรู้และนวัตกรรม รวมถึงการสร้างความยั่งยืนในด้านต่าง ๆ ผ่านการนำเสนอจากผู้บริหารองค์กร ผู้เชี่ยวชาญ และผู้ทรงคุณวุฒิ ที่มาร่วมแบ่งปันมุมมอง ประสบกาณ์ และแรงบันดาลใจ ที่จะช่วยให้ทุกท่านเข้าใจถึงความสำคัญและแนวทางในการดำเนินธุรกิจอย่างยั่งยืนต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*

ฝ่ายสื่อสารและภาพลักษณ์องค์กร

ชนิญญา สันสมภาค

ศรัญยู ตันติเสรี

โทร 02-890-9999 ต่อ 9826